Id-devozzjoni lejn il-Madonna ta' Lourdes f'pajjiżna hija waħda mifruxa sew. B'xhieda ta' dan nistgħu naraw bosta niċeċ, statwi, artali, toroq u kappelli li huma kollha ddedikati lill-Madonna ta' Lourdes. Minn meta saru d-dehriet tal-Madonna ġewwa Lourdes fi Franza 'l hawn ix-xbihat tal- Madonna ġo għar b'santa Bernardetta għarkubbtejha quddiema saru xi ħaġa tassew popolari. Biżżejjed insemmu n-numru kbir ta' statwi li naraw fil-ġonna u btieħi tad-djar tagħna. Fost il-ħafna kappelli u artali li nsibu ddedikati lill-Madonna ta' Lourdes insibu waħda mill-isbaħ fil-Furjana viċin il-Kunvent tal-Kapuċċini. Din il- kappella għandha storja ħelwa ħafna li teħodna saħansitra qabel id-dehra tal-Madonna f'Lourdes. Fil-fatt din il-kappella taf il-bidu tagħha fi żmien il- Kavallieri u qabel ma nbnew is-swar tal-Furjana. Kien il-Gran Mastru Verdala li offra biċċa art b'xejn lill-patrijiet Kapuċċini. Din l-art kienet tinsab 'il barra minn Putirjal u għalhekk maqtugħa għaliha waħidha. Fuq din l-art il-patrijiet kellhom jibnu Knisja u Kunvent. Maż-żmien il-knisja bdiet tiġbed lejha ħafna pellegrini u devoti tant li l-Kavallier Guttenberg ħaseb biex maġenbha jibni kappella ċkejkna ddedikata lil Santa Marija Madalena Penitenti biex tintuża bħala refuġju għal dawk li jkunu ġew iżuru l-knisja tal-Kapuċċini u fiha jsibu post fejn jistkennu. F'din il-kappella tqiegħdet statwa sabiħa tal-Madalena mimduda maħduma fil-ġebel. Sfortunatament bħal ħafna affarijiet oħra din l-istatwa ntilfet fil-qerda tal- gwerra meta din il-kappella kienet intlaqtet. Meta madwar id-dinja kollha bdiet tinfirex id- devozzjoni lejn id-dehriet tal-Madonna ġewwa Lourdes il-Kapuċċini ħasbu biex jibdlu t-titular ta' din il-kappella biex minflok għal Santa Marija Madalena din tkun iddedikata lill-Madonna ta' Lourdes. Din il-bidla wasslet biex bdiet tixxettel iżjed id-devozzjoni lejn il-Madonna ta' Lourdes. Għal dan il-għan inġiebet statwa tal-Madonna ta' Lourdes minn Franza u tqiegħdet fuq l-artal ta' din il- kappella. Mal-mogħdija taż-żmien bdiet tinħass ukoll il-ħtieġa li l-kappella tinbena mill-ġdid u għalhekk tqabbad il-Kavallier Manuel Borg biex jagħmel pjanti ġodda. Ċertu Franġisku Saverio Galea ħareg il-flus biex seta' jinbeda x-xogħol u bosta benefatturi oħrajn taw l-għajnuna tagħhom biex setgħet titlesta. Wara l-artal inbena għar tal-ġebel li fih tqiegħdet l-istatwa tal-Madonna ta' Lourdes. Kien nhar is- 26 ta' Diċembru 1920 meta l-isqof Mauro Caruana berikha u fetaħha għall-pubbliku. Fi żmien il-gwerra l-istatwa tal-Madonna tniżlet ġo xelter biex tkun imħarsa mill-qilla tal-bombi. Sadanittant il-kappella ġarrbet xi ħsarat u kellha tissewwa biex nhar id-19 ta' Mejju 1946 l-istatwa devota tal-Madonna ta' Lourdes reġgħet sabet postha mill-ġdid fil-kappella tagħha. Minn dakinhar 'il quddiem id-devoti ma waqqfux iżuruha kuljum. Din il-kappella helwa tkompli żżid mal-kullana ta' postijiet li fihom hija meqjuma il-Madonna bit- titlu ta' Lourdes. Illum din il-kappella għadha tiġbed lejha numru sabiħ ta' devoti. Riċentament sar xogħol estensiv ta' restawr fiha biex b'hekk tkun preservata għall-ġenerazzjonijiet futuri.